CELEX: 32016D1446
Language: et
Date: 2016-08-31 00:00:00
Title: Nõukogu rakendusotsus (ÜVJP) 2016/1446, 31. august 2016, millega rakendatakse otsust 2013/798/ÜVJP Kesk-Aafrika Vabariigi vastu suunatud piiravate meetmete kohta

1.9.2016   
            
            
               ET
            
            
               Euroopa Liidu Teataja
            
            
               L 235/13
            
         NÕUKOGU RAKENDUSOTSUS (ÜVJP) 2016/1446,
   31. august 2016,
   millega rakendatakse otsust 2013/798/ÜVJP Kesk-Aafrika Vabariigi vastu suunatud piiravate meetmete kohta
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 31 lõiget 2,
   võttes arvesse nõukogu 23. detsembri 2013. aasta otsust 2013/798/ÜVJP Kesk-Aafrika Vabariigi vastu suunatud piiravate meetmete kohta, (1) eriti selle artiklit 2c,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Nõukogu võttis 23. detsembril 2013 vastu otsuse 2013/798/ÜVJP.
            
         
               (2)
            
            
               ÜRO Julgeolekunõukogu resolutsiooni 2127 (2013) alusel loodud ÜRO Julgeolekunõukogu komitee lisas 23. augustil 2016 kaks isikut selliste isikute ja üksuste loetellu, kelle suhtes kohaldatakse piiravaid meetmeid, ning ajakohastas ühe isiku, kelle suhtes kohaldatakse piiravaid meetmeid, tuvastamisandmeid.
            
         
               (3)
            
            
               Otsuse 2013/798/ÜVJP lisa tuleks seetõttu vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2013/798/ÜVJP lisa muudetakse vastavalt käesoleva otsuse lisale.
   Artikkel 2
   Käesolev otsus jõustub selle Euroopa Liidu Teatajas avaldamise päeval.
   
      Brüssel, 31. august 2016
      
         
            Nõukogu nimel
         
         
            eesistuja
         
         M. LAJČÁK
      
   
   
      (1)  ELT L 352, 24.12.2013, lk 51.
   
      LISA
      
                  I.
               
               
                  Otsuse 2013/798/ÜVJP lisasse lisatakse järgmised kanded.
                  A.   Isikud
                  
                  
                     
                                 
                                    „10.
                                 
                              
                              
                                 Ali KONY (teise nimega: a) Ali Lalobo b) Ali Mohammad Labolo c) Ali Mohammed d) Ali Mohammed Lalobo e) Ali Mohammed Kony f) Ali Mohammed Labola g) Ali Mohammed Salongo h) Ali Bashir Lalobo i) Ali Lalobo Bashir j) Otim Kapere k) „Bashir“ l) „Caesar“ m) „One-P“ n) „1-P“
                                 
                                    Ametikoht: Issanda Vastupanuarmee asejuht
                                 
                                    Sünniaeg: a) 1994 b) 1993 c) 1995 d) 1992
                                 
                                    Aadress: Kafia Kingi (Sudaani ja Lõuna-Sudaani piiril asuv territoorium, mille lõplik staatus ei ole veel kindlaks määratud).
                                 
                                    Loetellu kandmise kuupäev:23. august 2016
                                 
                                    Muu teave:
                                 
                                 Ali Kony on loetellu kantud üksuse Issanda Vastupanuarmee (LRA – Lord's Resistance Army) (CFe.002) asejuht ning loetellu kantud isiku, LRA juhi Joseph Kony (CFi.009) poeg. Ali kuulub LRA tippjuhtide hulka alates 2010. aastast. Ta kuulub Joseph Kony juures asuvasse LRA vanemohvitseride rühma.
                                 
                                    Teave sanktsioonide komitee poolt loetellu kandmise põhjuste kirjeldavast kokkuvõttest:
                                 
                                 Ali Kony kanti 23. augustil 2016. aastal loetellu tulenevalt resolutsiooni 2262 (2016) punktist 12 ning punkti 13 alapunktidest d ja g, milles toodi esile, et ta „osaleb tegevuses või toetab tegevust, millega ohustatakse Kesk-Aafrika Vabariigis rahu, stabiilsust või julgeolekut“; „toetab relvastatud rühmitisi või kuritegelikke võrgustikke Kesk-Aafrika Vabariigis leiduvate loodusvarade, sealhulgas teemantide, kulla ning eluslooduse ja selle saaduste ebaseadusliku kasutamise või nendega ebaseadusliku kauplemise teel“; „juhib resolutsiooni 2134 (2014) punktist 36 või käesolevast resolutsioonist tulenevalt komitee poolt loetellu kantud üksust või on toetanud resolutsiooni 2134 (2014) punktist 36 või 37 või käesolevast resolutsioonist tulenevalt komitee poolt loetellu kantud isikut või üksust või loetellu kantud isiku või üksuse omanduses või kontrolli all olevat üksust või on tegutsenud tema huvides või nimel või tema juhiste kohaselt“.
                                 Ali Konyt peetakse Joseph Kony võimalikuks järeltulijaks LRA juhi kohal. Ali osaleb üha enam LRA operatsioonide planeerimisel ja teda peetakse ühenduskanaliks Joseph Konyga. Samuti on Ali LRA luureohvitser, kelle käsutuses on kuni 10 alluvat.
                                 Ali ja tema vend Salim Kony on mõlemad vastutanud distsipliini kehtestamise eest LRAs. Mõlemad vennad kuuluvad teadaolevalt Joseph Kony juhitavasse siseringi, mis vastutab Kony korralduste täideviimise eest. Vennad on distsipliini tagamiseks võtnud vastu otsuseid LRA reegleid rikkunud LRA liikmete karistamiseks või tapmiseks. Joseph Kony korralduste alusel on Salim ja Ali osalenud elevandiluu salakaubaveos Kongo Demokraatliku Vabariigi (Kongo DV) põhjaosas asuvast Garamba rahvuspargist läbi Kesk-Aafrika Vabariigi (KAV) vaidlusalusesse Kafia Kingi piirkonda müümiseks või kaubavahetuseks kohalike kaupmeestega.
                                 Ali Kony vastutab läbirääkimiste pidamise eest elevandiluu hinna üle ja elevandiluud hõlmavate bartertehingute eest kaupmeestega. Ali kohtub kaupmeestega üks või kaks korda kuus, et pidada läbirääkimisi LRA elevandiluu hinna üle USA dollarites või Sudaani naelades või vahetuskaubana relvade, laskemoona ja toidu vastu. Joseph Kony on andnud Alile korralduse kasutada kõige suuremaid võhku jalaväevastaste miinide ostmiseks, et ümbritseda nendega Kony laager. Juulis 2014 juhtis Ali 52 vandlitüki transpordioperatsiooni, mille eesmärk oli toimetada need Joseph Konyle ja lõpuks müüa.
                                 Aprillis 2015 lahkus Salim Kafia Kingist, et ära tuua võhasaadetis. Mais osales Salim 20 vandlitüki transportimisel Kongo DVst Kafia Kingisse. Umbes samal ajal kohtus Ali kaupmeestega, et osta varustust ja kavandada järgmist kokkusaamist järgmiste tehingute läbiviimiseks ning leppida LRA nimel kokku tingimused hinnangu kohaselt selle elevandiluu ostmiseks, mille saatemeeskonda Salim kuulus.
                                 
                                    Loetellu kantud seotud isikud ja üksused:
                                 
                                 
                                              
                                          
                                          
                                             Joseph Kony, loetellu kantud 7. märtsil 2016
                                          
                                       
                                              
                                          
                                          
                                             Salim Kony, loetellu kantud 23. augustil 2016
                                          
                                       
                                              
                                          
                                          
                                             Issanda Vastupanuarmee (LRA), loetellu kantud 7. märtsil 2016
                                          
                                       
                           
                                 
                                    11.
                                 
                              
                              
                                 Salim KONY (teise nimega: a) Salim Saleh Kony b) Salim Saleh c) Salim Ogaro d) Okolu Salim e) Salim Saleh Obol Ogaro f) Simon Salim Obol)
                                 
                                    Ametikoht: Issanda Vastupanuarmee asejuht
                                 
                                    Sünniaeg: a) 1992 b) 1991 c) 1993
                                 
                                    Aadress: a) Kafia Kingi (Sudaani ja Lõuna-Sudaani piiril asuv territoorium, mille lõplik staatus ei ole veel kindlaks määratud) b) Kesk-Aafrika Vabariik
                                 
                                    Loetellu kandmise kuupäev:23. august 2016
                                 
                                    Muu teave:
                                 
                                 Salim Kony on loetellu kantud üksuse Issanda Vastupanuarmee (LRA – Lord's Resistance Army) (CFe.002) asejuht ning loetellu kantud isiku, LRA juhi Joseph Kony (CFi.009) poeg. Salim kuulub LRA tippjuhtide hulka alates 2010. aastast. Ta kuulub Joseph Kony juures baseeruvasse LRA vanemohvitseride rühma.
                                 
                                    Teave sanktsioonide komitee poolt loetellu kandmise põhjuste kirjeldavast kokkuvõttest:
                                 
                                 Salim Kony kanti 23. augustil 2016. aastal loetellu tulenevalt resolutsiooni 2262 (2016) punktist 12 ning punkti 13 alapunktidest d ja g, milles toodi esile, et ta „osaleb tegevuses või toetab tegevust, millega ohustatakse Kesk-Aafrika Vabariigis rahu, stabiilsust või julgeolekut“; „toetab relvastatud rühmitisi või kuritegelikke võrgustikke Kesk-Aafrika Vabariigis leiduvate loodusvarade, sealhulgas teemantide, kulla ning eluslooduse ja selle saaduste ebaseadusliku kasutamise või nendega ebaseadusliku kauplemise teel“; „juhib resolutsiooni 2134 (2014) punktist 36 või käesolevast resolutsioonist tulenevalt komitee poolt loetellu kantud üksust või on toetanud resolutsiooni 2134 (2014) punktist 36 või 37 või käesolevast resolutsioonist tulenevalt komitee poolt loetellu kantud isikut või üksust või loetellu kantud isiku või üksuse omanduses või kontrolli all olevat üksust või on tegutsenud tema huvides või nimel või tema juhiste kohaselt“.
                                 Salim Kony on LRA nn välistaabi ülemjuhataja ja ta on koos Joseph Konyga varasest noorusest alates kavandanud LRA rünnakuid ja kaitsemeetmeid. Varem juhtis Salim rühma, mis turvab Joseph Konyt. Viimasel ajal on Joseph Kony usaldanud Salimi kätte LRA finants- ja logistikavõrgustike juhtimise.
                                 Salim ja tema vend Ali Kony on mõlemad vastutanud distsipliini kehtestamise eest LRAs. Mõlemad vennad kuuluvad teadaolevalt Joseph Kony juhitavasse siseringi, mis vastutab Kony korralduste täideviimise eest. Vennad on distsipliini tagamiseks võtnud vastu otsuseid LRA reegleid rikkunud LRA liikmete karistamiseks või tapmiseks. Väidetavalt on Salim tapnud ülejooksmist kavandanud LRA liikmeid ning teavitanud Joseph Konyt LRA rühmade ja liikmete tegevusest.
                                 Joseph Kony korralduste alusel on Salim ja Ali osalenud elevandiluu salakaubaveos Kongo Demokraatliku Vabariigi (Kongo DV) põhjaosas asuvast Garamba rahvuspargist läbi Kesk-Aafrika Vabariigi (KAV) vaidlusalusesse Kafia Kingi piirkonda müümiseks või kaubavahetuseks kohalike kaupmeestega.
                                 Salim käib sageli koos umbes kümnekonna võitlejaga Kesk-Aafrika Vabariigi piiril, et võtta vastu ja saata teisi LRA rühmi, kes transpordivad põhja poolt, Garambast saabuvat elevandiluud. Aprillis 2015 lahkus Salim Kafia Kingist, et ära tuua võhasaadetis. Mais osales Salim 20 vandlitüki transportimisel Kongo DVst Kafia Kingisse.
                                 Enne seda, juunis 2014, ületas Salim koos rühma LRA võitlejatega Kongo DV piiri, et Garambas elevante salaküttida. Samuti oli Joseph Kony teinud Salimile ülesandeks saata kahte LRA komandöri Garambasse, et avada peidikud, kuhu oli aastaid tagasi oli peidetud elevandiluu. Juulis 2014 kohtus Salim teise LRA rühmaga, et transportida kõnealune elevandiluu, kokku 52 tükki, Kafia Kingisse. Salim vastutas elevandiluud puudutava aruandluse esitamise eest Joseph Konyle ja elevandiluuga tehtavate tehingute kohta käiva teabe edastamise eest LRA rühmadele.
                                 
                                    Loetellu kantud seotud isikud ja üksused:
                                 
                                 
                                              
                                          
                                          
                                             Joseph Kony, loetellu kantud 7. märtsil 2016
                                          
                                       
                                              
                                          
                                          
                                             Ali Kony, loetellu kantud 23. augustil 2016
                                          
                                       
                                              
                                          
                                          
                                             Issanda Vastupanuarmee (LRA), loetellu kantud 7. märtsil 2016“
                                          
                                       
                           
               
            
                  II.
               
               
                  Otsuse 2013/798/ÜVJP lisas kande nr 6 all loetellu kantud Oumar Younous Abdoulay kohta lisatakse punkti „Muu teave“ järgmine teave:
                  „Väidetavalt surnud 11. oktoobril 2015.“